উল্লেখ্য যে ফিলিপ হৈছে ডেথ গ্ৰুপ ক্ৰিয়েট কৰা অজ্ঞাত ছাত্ৰসকলৰ মাজৰ এজন। অনুসন্ধানৰ অন্তত আৰক্ষীয়ে ফিলিপেই প্ৰথমে এই ধাৰণাৰ জন্ম দিছিল বুলি ধাৰণা কৰি তেওঁক গ্ৰেপ্তাৰ কৰে যদিও এই পৰ্যন্ত সেই সন্দৰ্ভত নিশ্চিত হ'ব পৰা নাই। যেতিয়া প্ৰথম এই ডেথ গ্ৰুপ আৰম্ভ হৈছিল তেতিয়া ফিলিপৰ বয়স আছিল ১৮ বছৰ। সেয়া আছিল ২০১৩ চনৰ কথা। যিহেতু ৰাছিয়াৰ ভিন্ন প্ৰান্তত কিশোৰ-কিশোৰীয়ে প্ৰায়ে আত্মহত্যা সংঘটিত কৰিয়েই থাকে সেয়ে কোনেও ইয়াৰ আঁৰত এনে ডেথ গ্ৰুপ যে থাকিব পাৰে সেয়া ভাবিবই পৰা নাছিল। কিন্তু Novaya Gazeta নামৰ ৰাছিয়াৰ জনপ্ৰিয় নিউজ পৰ্টেল এটাৰ মহিলা সাংবাদিক Galina Mursaliyeva-ই আত্মহত্যাৰ চিকাৰ হোৱা এগৰাকী ১২ বছৰীয়া ছোৱালীৰ মাতৃৰ পৰা লাভ কৰা তথ্যৰ ভিত্তিত ২০১৬ চনৰ মে' মাহত এক প্ৰতিবেদন প্ৰস্তুত কৰে। উক্ত প্ৰতিবেদনতে তেওঁ এনে ছিক্ৰেট গ্ৰুপবোৰক 'ডেথ গ্ৰুপ' হিচাপে অভিহিত কৰি দেশখনৰ নৱ-প্ৰজন্মৰ একাংশৰ মাজত ই এক culture হৈ পৰিছে বুলি দাবী কৰে।
